Predlog SKLEP SVETA o stališču, ki ga Evropske unije zavzame v Dvostranskem nadzornem odboru v okviru Sporazuma med Združenimi državami Amerike in Evropsko skupnostjo o sodelovanju pri ureditvi varnosti civilnega letalstva glede Sklepa št. 0004 o spremembi Priloge 1 k Sporazumu /* COM/2013/0252 final - 2013/0132 (NLE) */





OBRAZLOŽITVENI MEMORANDUM 1. OZADJE PREDLOGA 1.1 Ozadje Leta 2007 je ameriška letalska industrija izrazila zaskrbljenost, da predpisi EU o taksah in dajatvah, ki jih obračunava Evropska agencija za varnost v letalstvu (European Aviation Safety Agency – EASA), ne razlikujejo med evropskimi projekti certifikacije in potrjevanjem s strani agencije EASA odobritev proizvodov iz ZDA, ki jih je izdala Zvezna uprava za letalstvo (Federal Aviation Administration – FAA). Po več diskusijah o tem vprašanju je Evropska komisija nazadnje pristala, da bo takse agencije EASA za potrjevanje obravnavala na podlagi Sporazuma med Združenimi državami Amerike in Evropsko skupnostjo o sodelovanju pri ureditvi varnosti civilnega letalstva (v nadaljnjem besedilu: Sporazum). Dvostranski nadzorni odbor je na zasedanju junija 2011 sklenil, da bo obravnaval takse, ki jih EASA obračunava ameriškim vložnikom za potrjevanje odobritev FAA, pod pogoji iz Priloge 1 k Sporazumu. Zato so bili na zasedanju Dvostranskega nadzornega odbora 11. decembra 2011 določeni formalni pogoji za oblikovanje skupine za takse za potrjevanje. Skupino za takse za potrjevanje, ki jo sestavljajo predstavniki FAA, Evropske komisije in EASA, je Dvostranski nadzorni odbor zadolžil, naj pregleda sedanji proces in metode agencije EASA za določanje taks in dajatev, kot se uporabljajo za potrjevanje proizvodov iz ZDA, ter pripravi priporočila v zvezi s spremembami Sporazuma za reševanje vprašanj, povezanih s taksami agencije EASA za potrjevanje proizvodov iz ZDA. 1.2 Razumevanje sistema taks in dajatev, ki jih obračunava EASA Vse takse, ki jih obračunava EASA, so urejene z Uredbo Komisije (ES) št. 593/2007 (kakor je bila spremenjena), ki določa takse in dajatve, ki jih mora EASA obračunavati pri vseh postopkih certifikacije. Ta uredba opredeljuje natančne takse, ki jih je treba obračunati za vsak certifikat (letno za večletne projekte) in odobritev, ter urno postavko za določene postopke, ki se zaračunavajo na uro. Vse postopke, povezane s certificiranjem proizvodov, delov in naprav (vključno z odobritvijo podatkov za popravila itd.), ter dejavnosti, povezane z odobritvijo organizacij (vključno z organizacijami za projektiranje, proizvodnimi organizacijami, organizacijami za vzdrževanje itd.), morajo v celoti kriti vložniki, ki zaprošajo za te certifikate/odobritve. Poleg tega morajo biti v celoti kriti tudi stroški agencije EASA, povezani s stalno plovnostjo teh proizvodov, delov in naprav, ter stroški, povezani z nadzorom odobrenih organizacij; ti stroški so obravnavani v isti uredbi. Takse v Uredbi (ES) št. 593/2007 se letno usklajujejo za faktor, ki upošteva inflacijo. Da se zagotovi, da takse še naprej krijejo stroške agencije EASA, se navedene takse redno pregledujejo in jih Komisija lahko po potrebi spremeni v skladu z regulativnim postopkom s pregledom. Takse so oblikovane in posodobljene z uporabo kombinacije podatkov o resnični dejavnosti certificiranja in stroškov iz preteklosti ter podatkov iz poslovnega načrta za prihodnji razvoj. Na podlagi teh podatkov se izračunajo urne postavke in ustrezne pavšalne takse. Ta metoda omogoča povečanje ali zmanjšanje taks, če je to utemeljeno z dodatnimi podatki. 1.3 Uporaba faktorja znižanja v Sporazumu Razprave skupine za takse za potrjevanje so pokazale, da niti EASA niti FAA ni v celoti internalizirala Sporazuma. Čeprav oba tehnična predstavnika delata v skladu s sklopom skupnih načel validacije, ki naj bi predstavljala namen in duh Sporazuma, je očitno, da prednosti Sporazuma dejansko niso v celoti izkoriščene. V razporedih taks agencije EASA je na nekaterih področjih posebej upoštevano certificiranje zunaj EU. Dodatni certifikati tipa (DCT), ki so razvrščeni kot „osnovni“, se na primer obračunavajo kot preprosti DCT, ne glede na zapletenost spremembe projekta. Tudi takse za dejavnosti, povezane s stalno plovnostjo certifikatov, podeljenih zunaj EU, se obračunavajo po znižani stopnji. Na področju sprejetih odobritev organizacij nižje takse veljajo tudi za odobritve iz dela 145. Kljub temu Uredba (ES) št. 593/2007 določa, da EASA pobira takse, ki odražajo njene skupne stroške certifikacije. Za certifikate in odobritve se takse izračunavajo predvsem na podlagi preteklih podatkov o vključenosti virov v podobnih projektih v kombinaciji s podatki iz poslovnega načrta. Na podlagi te metode EASA ne more posebej obravnavati svojih dvostranskih partnerjev, vključno z Združenimi državami, v okviru same uredbe o taksah in dajatvah. Vsakršna posebna obravnava, ki bi presegala to uredbo, bi morala biti odobrena z uredbo, ki bi nadomestila obstoječo, ali z mednarodno pogodbo, ki ima prednost pred Uredbo. Na tej podlagi in z namenom boljše uskladitve z namenom člena 14 Sporazuma, ki določa, da morajo biti takse pravične, sprejemljive in sorazmerne s storitvami, se je skupina za takse za potrjevanje strinjala in priporočila, naj Dvostranski nadzorni odbor izda sklep, da se za ustrezne preglednice taks v Uredbi (ES) št. 593/2007 uporabi faktor znižanja, ki upošteva učinkovitost procesa potrjevanja v Sporazumu. Ta faktor znižanja bi bil vključen v določbe Priloge 1, s čimer bi bilo zagotovljeno potrebno odstopanje od Uredbe (ES) št. 593/2007 s Sporazumom. 1.4 Postopkovni vidiki Zadevni sklep Sveta in Sporazum sta začela začel veljati 1. maja 2011 po obvestilu pogodbenic, da sta zaključili notranje postopke, potrebne za začetek njegove veljavnosti. Svet v skladu s členom 218(9) Pogodbe o delovanju Evropske unije na predlog Komisije sprejme sklep o določitvi stališč, ki naj se v imenu Unije zastopajo v organu, ustanovljenem s sporazumom, kadar ta organ sprejema akte s pravnim učinkom. Člen 4(4) Sklepa Sveta 2011/719/EU[1] o sklenitvi Sporazuma med Združenimi državami Amerike in Evropsko skupnostjo o sodelovanju pri ureditvi varnosti civilnega letalstva določa, da Svet odloči o spremembah prilog k Sporazumu, ki spreminjajo zadevne pravne akte Unije. Zato je potreben sklep Sveta o stališču, ki ga EU zavzame v Dvostranskem nadzornem odboru glede Sklepa o spremembi Priloge 1 k Sporazumu v skladu z osnutkom sklepa 0004, priloženim k predlogu sklepa Sveta. 2. REZULTATI POSVETOVANJ Z ZAINTERESIRANIMI STRANMI IN OCENA UČINKA Države članice so bile med celotnim potekom dela redno obveščene. 3. PRAVNI ELEMENTI PREDLOGA 1.1. Povzetek predlaganih ukrepov Predlagana sprememba Priloge 1 k Sporazumu bo uvedla faktor znižanja za takse in dajatve, ki jih obračunava EASA v okviru potrjevanja (letalskih) proizvodov iz Združenih držav Amerike, s čimer bo odražala duh in prednosti, ki izhajajo iz Sporazuma. 1.2. Pravna podlaga Člen 100(2) v povezavi s členom 218(9) Pogodbe o delovanju Evropske unije. 1.3. Načelo subsidiarnosti Sporazum obsega vprašanja, ki so v pristojnosti EU in pri katerih je treba ohranjati odnose z Združenimi državami Amerike na ravni EU. 1.4. Vpliv na obstoječo zakonodajo EU Sedanje določbe Uredbe (ES) št. 593/2007 ne razlikujejo med taksami in dajatvami agencije EASA, ki se obračunavajo za (evropske) projekte certifikacije, in tistimi za potrjevanje proizvodov, ki izvirajo iz tretjih držav, s katerimi je EU podpisala dvostranske sporazume o varnosti v letalstvu. Ključen element teh sporazumov, ki so rezultat vzajemnega zaupanja in priznavanja enakovredne ravni varnosti sistemov obeh strank, je večja učinkovitost zaradi zanašanja na delovne procese in rezultate druge pogodbenice, posledica česar je manjša delovna obremenitev in s tem povezani stroški pri izvajanju potrjevanja. Ker ima Sporazum status mednarodne pogodbe, bo pravni učinek uvedbe predvidenega faktorja znižanja v Prilogi 1 k Sporazumu takšen, da bodo imele take določbe prednost pred sedanjimi določbami Uredbe (ES) št. 593/2007. Da bi se ta določba lahko začela uporabljati ne le kot rezultat Sporazuma (EU/ZDA), bo v Uredbo (ES) št. 593/2007 treba vključiti namensko določbo, za kar postopek že poteka. Morebitne proračunske posledice so navedene pod točko 4. 4. PRORAČUNSKE POSLEDICE Ocenjeni primanjkljaj prejemkov iz naslova taks in dajatev agencije EASA, ki izhaja iz začetka veljavnosti te spremembe Priloge 1 k Sporazumu, bo znašal približno 450 000 EUR in bo v celoti pokrit s prerazporeditvijo sredstev v okviru proračuna taks in dajatev agencije EASA. 2013/0132 (NLE) Predlog SKLEP SVETA o stališču, ki ga Evropske unije zavzame v Dvostranskem nadzornem odboru v okviru Sporazuma med Združenimi državami Amerike in Evropsko skupnostjo o sodelovanju pri ureditvi varnosti civilnega letalstva glede Sklepa št. 0004 o spremembi Priloge 1 k Sporazumu SVET EVROPSKE UNIJE JE – ob upoštevanju Pogodbe o delovanju Evropske unije, zlasti člena 100(2) v povezavi s členom 218(9) Pogodbe, ob upoštevanju predloga Evropske komisije, ob upoštevanju naslednjega: (1) Sklep Sveta 2011/719/EU z dne 7. marca 2011 o sklenitvi Sporazuma med Združenimi državami Amerike in Evropsko skupnostjo o sodelovanju pri ureditvi varnosti civilnega letalstva[2] (v nadaljnjem besedilu: Sporazum) je začel veljati 1. maja 2011. (2) Na podlagi člena 3.C.2 Sporazuma lahko Dvostranski nadzorni odbor, ustanovljen s členom 3.A Sporazuma, spreminja priloge k Sporazumu v skladu s členom 19.B Sporazuma. (3) Primerno je, da se določi stališče, ki naj ga zavzame Evropska unija v Dvostranskem nadzornem odboru v skladu s členom 4(4) Sklepa Sveta 2011/719/EU glede tega posebnega sklepa za spremembo Priloge 1 k Sporazumu — SPREJEL NASLEDNJI SKLEP: Člen 1 Stališče, ki naj ga zavzame Evropska unija v Dvostranskem nadzornem odboru, kakor je opredeljen v členu 3.A Sporazuma med Združenimi državami Amerike in Evropsko skupnostjo o sodelovanju pri ureditvi varnosti civilnega letalstva, glede sprejetja sklepa Dvostranskega nadzornega odbora o spremembi Priloge 1 k Sporazumu, temelji na osnutku Sklepa 0004 Dvostranskega nadzornega odbora, ki je priložen temu sklepu. Člen 2 Ta sklep začne veljati z dnem sprejetja. Člen 3 Ta sklep je naslovljen na države članice. . V Bruslju, Za Svet Predsednik PRILOGA DVOSTRANSKI NADZORNI ODBOR ZA SPORAZUM MED ZDRUŽENIMI DRŽAVAMI AMERIKE IN EVROPSKO UNIJO O SODELOVANJU PRI UREDITVI VARNOSTI CIVILNEGA LETALSTVA DOKUMENT O SPREJETI ODLOČITVI SKLEP ŠT. 0004 V skladu s členom 19.B Sporazuma med Združenimi državami Amerike in Evropsko skupnostjo o sodelovanju pri ureditvi varnosti civilnega letalstva (v nadaljnjem besedilu: Sporazum), ki določa, da se spremembe prilog k Sporazumu izvedejo s sklepom Dvostranskega nadzornega odbora, ustanovljenega v skladu s členom 3 Sporazuma, je Dvostranski nadzorni odbor sklenil naslednje: 1. Priloga 1 k Sporazumu se spremeni tako, da se doda nov odstavek 3.2.11 z naslednjim besedilom: „3.2.11 (a) Od 1. januarja 2013 takse, ki jih tehnični predstavnik v posameznem koledarskem letu zaračuna vložniku ali reguliranemu subjektu za potrjevanje, ki ga navedeni tehnični predstavnik opravi v skladu s členom 3.2.4 za odobritev (i) projekta zrakoplova, letalskega motorja, propelerja ali naprave, (ii) dodatnega certifikata tipa, (iii) nekaterih večjih sprememb projekta tipa, kot so opredeljene v tehničnih izvedbenih postopkih, ali (iv) sprememb zvoka in emisij, ne smejo presegati 95 % taks, ki bi jih tehnični predstavnik zaračunal vložniku ali reguliranemu subjektu v istem koledarskem letu za izdajo enakovredne odobritve projekta, dodatnega certifikata tipa, večje spremembe ali sprememb zvoka ali emisij na podlagi certifikacijskega postopka. (b) Takse, ki jih tehnični predstavnik v posameznem koledarskem letu zaračuna vložniku ali regulirani osebi za potrjevanje, ki ga navedeni tehnični predstavnik opravi v skladu s členom 3.2.4, odražajo večjo učinkovitost zaradi uporabe postopka potrjevanja namesto postopka certifikacije. Takšna večja učinkovitost in s tem povezano znižanje taks morata biti utemeljena z ustreznimi podatki. Zato Dvostranski nadzorni odbor redno pregleduje in s sklepi ustrezno prilagaja odstotek, naveden v točki (a) tega člena.“ 2. Redni pregledi, navedeni v novem odstavku 3.2.11(b), se izvajajo najpogosteje vsaki dve leti. Kot je določeno v odstavku 2.2.1 Priloge 1 k Sporazumu, Dvostranskemu nadzornemu odboru pri izvedbi takšnih pregledov in pripravi potrebnih sklepov pomaga Odbor za nadzor certificiranja. Pregled in sklep temeljita na podatkih, ki jih zagotovita tehnična predstavnika. Sprememba začne veljati z dnem zadnjega podpisa v nadaljevanju. Za Dvostranski nadzorni odbor: ZVEZNA UPRAVA ZA LETALSTVO MINISTRSTVO ZA PROMET ZDRUŽENE DRŽAVE AMERIKE || || EVROPSKA KOMISIJA EVROPSKA UNIJA PODPISNIK: || || || PODPISNIK: || NAZIV: || Sekretar za letalsko varnost || || NAZIV: || Direktor za letalstvo in mednarodne prometne zadeve, Generalni direktorat za mobilnost in promet DATUM: || || || DATUM: || KRAJ: || Washington, DC || || KRAJ: || Bruselj, Belgija [1] UL L 291, 9.11.2011, str. 1. [2] UL L 291, 9.11.2011, str. 1.